Caz şocant în Capitală. O fetiţă a fost închiriată de la vârsta de trei ani de părinţi unui bărbat, pentru ca acesta să întreţină relaţii sexuale cu ea. Mai mult, scenele au fost filmate şi publicate pe site-uri pornografice. Procurorii DIICOT au reuşit să-i reţină pe cei trei, părinţii şi clientul lor, şi au descoperit că fetiţa a trăit astfel timp de 5 ani, din 2011.

Presupusul pedofil plătea în schimbul fetiţei sume cuprinse între 500 şi 600 de lei. În repetate rânduri, imagini cu actul sexual erau postate pe diverse site uri frecventate de pedofili. Ciudat este că au fost situaţii în care bărbatul era apelat de părinţi şi rugat să o supravegheze pe minoră până când se întorc ei acasă.

Procurorii DIICOT au primit un denunţ şi astfel au intrat pe fir. Au reuşit să afle că fetiţa era abuzată astfel de mai bine de 5 ani. Ba, mai mult, chiar şi părinţii ar fi agresat-o sexual în mai multe rânduri.

Atât părinţii fetiţei, cât şi clientul au fost arestaţi pentru 30 de zile. Acuzaţiile sunt de viol, complicitate la viol, pornografie infantilă şi trafic de minori.

Cei trei se află în prezent în arest preventiv, în urma unei decizii date de magistrații de la Tribunalul București. Procurorii DIICOT au adus în instanță mai multe probe ridicate în urma perchezițiilor care au avut loc în casa bărbatului anchetat.

Pe site-ul administrat de bărbat, au fost descoperite nu numai imagini în care apărea fetița, ci și o serie de articole scrise de bărbat în care susținea legalizarea pornografiei infantile.

Toate aceste documente i-au convins pe judecătorii de la Tribunalul București să-i aresteze pe cei trei pentru 30 de zile.

Fetița se află în prezent în grija asistenților sociali.